Pitäjänmäen yritysalue

Pitäjänmäen yritysalue () on Pitäjänmäen kaupunginosaan kuuluva, runsaasti työpaikkoja tarjoava läntisen Helsingin osa-alue. Alueella asui noin 3 800 henkeä vuonna 2024 ja työpaikkoja se tarjosi yli 22 700 hengelle vuonna 2022.

Alueen asuinrakennukset, joista suuri osa on melko uusia, sijoittuvat rantaradan eteläpuolelle. Liikenteellisesti vilkkaiden väylien rajaaman kaupunginosan viihtyisyyttä lisää sen naapuristossa etelässä oleva Talin ulkoilupuisto ja viheralue. Vantaanjoen muinainen uoma, nyttemmin pieni Mätäjoki kulkee Pitäjänmäen yritysalueen keskellä olevan Strömbergin puiston läpi matkallaan mereen. 

Pitäjänmäen yritysalueella on päiväkoti ja Strömbergin koulu (peruskoulu) esikouluineen. Alueella annetaan myös ammatillista ja ylempää koulutusta (esimerkiksi Ammatti-instituutin Taitotalo / Amiedu, Sibelius-Akatemian kansanmusiikkiosasto). 

 Nimi 
Alueen nimi oli aikaisemmin Pitäjänmäen teollisuus­alue (), mutta vuoden 2013 alussa se muutettiin kaupunginhallituksen päätöksellä Pitäjänmäen yritysalueeksi. Uusi nimi oli jo ennestään ollut vakiintumassa käyttöön, sillä alueella toimii monenlaisia yrityksiä mutta enää vähenevässä määrin teollisuutta.

 Liikenne 
Alueen liikenneväylistä keskeisimpiin kuuluu 1904 rakennettu Helsingin ja Turun välinen rantarata. Radan lähiliikennettä palvelevista asemista niin Valimo kuin Pitäjänmäkikin sijoittuvat Pitäjänmäen yritysalueelle. Muita valtaväyliä ovat aluetta idässä rajoittava Vihdintie (seututie 120, samalla raja Haagaan) sekä pohjoisessa Kaupintie (raja Marttilaan) ja Vihdintien liikenneympyrästä alkava Pitäjänmäentie (seututie 110, tämä jatkuu Espoon puolella Turuntienä; radan pohjoispuoliselta osaltaan toimii samana rajana Reimarlaan).

 Rakennushistoriaa ja yritystoimintaa 
pienoiskuva|upright|vasen|ABB:n Pitäjänmäen tehdas helmikuussa 2020.
Rantaradan läheisyyteen nousi 1900-luvun alkupuolella merkittävä teollisuusalue Strömbergin valimon yhteyteen radan eteläpuolelle. Raskaampaa teollisuutta edustaa alueella yhä ABB. Ajan saatossa toimitiloja on rakennettu lisää.

Arkkitehtonisesti kiinnostavana kohteena pidetään Pitäjänmäen yritysalueella muun muassa Valion pääkonttoria (1974, osoitteessa Meijeritie 6). Valion Tietokonekeskuksen (1985) suunnitteli Antti Katajamäki ja Tutkimuskeskuksen (1994) Osmo Syrjänen.

Pitäjänmäen yritysalueen konttoreissa tehdään nyttemmin erityisesti informaatioteknisen alan tutkimusta, tuotekehitystä, suunnittelua ja muuta toimistotyötä. Alueella on suuryritysten (esimerkiksi ABB, CGI ja Fujitsu) ohella paljon vilkasta pientä ja keskisuurta yritystoimintaa esimerkiksi myynnin, huollon ja laitekorjaamojen palvelujen piirissä. Alueella toimii esimerkiksi Halvan makeistehdas. Lisäksi Telia on rakentanut alueelle suuren datakeskuksen.

 Lähteet 
 Helsinki alueittain 2005. 204 Pitäjänmäen peruspiiri
 Architectural Map Guide. Helsinki-Espoo-Kauniainen-Vantaa. The Finnish Association of Architects SAFA, 2000.

 Viitteet 

 Aiheesta muualla 

 http://www.pitajanmaki.fi  Sivusto, jossa on listattuna kaikki alueen yritykset sekä avoimet työpaikat ja toimistotilat
 Pitänmäen yritysalueen satelliittikuva. Vihdintie rajaa Pitänmäen yritysaluetta idässä, Kaupintie-Pitäjänmäentie pohjoisessa ja Espoon kaupunki lännessä. Voit zoomata kuvaa, jolloin kadunnimiä tulee enemmän esille.
 Strömbergin koulu 
 ABB Pitäjänmäellä
 Pitajanmaki.fi paikallisportaali 

Luokka:Pitäjänmäki
Luokka:Helsingin teollisuusalueet
Luokka:Helsingin osa-alueet